PAS BEKEND: Lasbrief uitgereik vir Ace se inhegtenisneming | Netwerk24
Deur Kaydene Davids 10 November 2020 14:11
'n Lasbrief is Dinsdag uitgereik vir Ace Magashule, sekretaris-generaal van die ANC, se inhegtenisneming in verband met die korrupte asbesdakke-oudit van die Vrystaatse regering waarvoor sewe mense reeds in die landdroshof in Bloemfontein teregstaan.
Magashule sal Vrydag in die landdroshof in Bloemfontein verskyn, het 'n woordvoerder van die Valke aan Netwerk24 gesê.
Die uitreiking van die lasbrief kom aan die vooraand van die uitgeskopte burgemeester van die Mangaung-metro, Olly Mlamleli, die miljoenêr-sakeman Edwin Sodi, die hoof van die Vrystaatse departement van menslike nedersettings, Nthimotse Mokhesi, die verkrygingshoof van die Vrystaatse departement van menslike nedersettings, Mahlomola Matlakala, Sello Radebe, eienaar van die maatskappy Mastertrade 232, en Abel Manyeki se verskyning in die Bloemfonteinse streekhof.
Die saak spruit uit die asbesdak-oudit van R255 miljoen van die Vrystaatse regering wat volgens die staat op "bedrieglike en korrupte wyse" tussen 2014 en 2016 uitgevoer is.
Hulle staan op agt aanklagte van bedrog en 44 van geldwassery tereg. Sodi, Mokhesi en Zulu staan ook op aanklagte van korrupsie tereg.